U gradu Thumaneu, Marjana Gjoka, 48, spavala je u svojem stanu na \u010detvrtom katu peterokatnice kad se po\u010deo uru\u0161avati najvi\u0161i kat.\u00a0

- Strop nam se sru\u0161io na glavu i ne znam kako smo uspjeli pobje\u0107i. Bog nam je pomogao- rekla je Gjoka, \u010dija je trogodi\u0161nja ne\u0107akinja me\u0111u \u010detvero ljudi u stanu u trenutku potresa.

Centar potresa je bio 30 kilometara zapadno od Tirane, priop\u0107io je Ameri\u010dki institut za geolo\u0161ka istra\u017eivanja (USGS). Potres se\u00a0osjetio \u0161irom Balkana i u ju\u017enoj talijanskoj regiji Pugliji.

Nekoliko sati kasnije potres magnitude 5,4 pogodio je Bosnu i Hercegovinu, s epicentrom 75 kilometara ju\u017eno od Sarajeva. Zasad nema vijesti je li tko ozlije\u0111en.

Dvije poginule \u017eene prona\u0111ene su u ru\u0161evinama stambene zgrade u selu Thumaneu na sjeveru Albanije, a mu\u0161karac je poginuo u gradu Kurbinu nakon \u0161to je u panici sko\u010dio sa zgrade, rekla je glasnogovornica ministarstva obrane.

\u010cetiri tijela izvu\u010dena su iz dviju sru\u0161enih zgrada u Dra\u010du, reklo je ministarstvo obrane, a mu\u0161karac je poginuo pored grada Lezhe na sjeveru.

Ministrica\u00a0obrane Olta Xhacka rekla\u00a0je da je ozlije\u0111eno 135 ljudi, dok lokalni mediji javljaju o stotinama ozlije\u0111enih.

Vatrogasci, policija i civili uklanjaju ru\u0161evine\u00a0sru\u0161ene zgrade u Thumaneu. Ve\u0107ina sru\u0161enih zgrada izgra\u0111ena je od cigala, rekao je Reutersov reporter.

Dvoje ljudi izvu\u010deno je iz ru\u0161evina u Thumaneu \u010detiri sata nakon potresa, rekao\u00a0je Reutersov reporter. Lije\u010dnici ka\u017eu da su u lo\u0161em stanju.\u00a0

Spasila\u010dke slu\u017ebe\u00a0rekle su lokalnim medijima da je me\u0111u poginulima i starija \u017eena koja je spasila unuka zakloniv\u0161i ga svojim tijelom.

Rije\u010d je o drugom sna\u017enom potresu koji je pogodio podru\u010dje u dva mjeseca.

Xhacka je rekla\u00a0da je epicentar potresa u Dra\u010du. Nakon njega slijedilo je 100 podrhtavanja.

\"Dra\u010d i Thumane podru\u010dja su koja su najte\u017ee pogo\u0111ena. Potraga za pre\u017eivjelima u sru\u0161enim zgradama je u tijeku\", rekla je dok vojnici izvla\u010dili tijelo \u017ertve potresa iz hotela u Dra\u010du.

Najmanje 135 ljudi je ozlije\u0111eno, od njih je 72 hospitalizirano, rekla je Xhacka. O\u010dekuju se dva zrakoplova iz NATO \u010dlanice Rumunjske sa specijaliziranom potra\u017enom i spasila\u010dkom opremom a pomo\u0107 dolazi i iz Italije i Turske, rekla je Xhacka.

Neidentificirani mu\u0161karac, s\u00a0prekrivenom ranom na obrazu, rekao je za News 24 TV da su mu k\u0107i i ne\u0107akinja zaglavile u uru\u0161enoj\u00a0stambenoj zgradi u Dra\u010du.

\"Razgovarao sam sa svojom k\u0107erkom i ne\u0107akinjom preko telefona. Rekle su da su dobro i da \u010dekaju spas. Nisam mogao razgovarati sa \u017eenom. Ondje ima i drugih obitelji, ali nisam mogao razgovarati s njima\", rekao je \u010dovjek.